
Erdélyi vármegyék Árpád-kori településneveinek vizsgálata

Dolgozatomban az Árpád-kori Kolozs, Doboka és Erdélyi Fehér vármegyék településneveinek összehasonlító névrendszertani vizsgálatát végzem el. A vizsgálat alapjául GYÖRFFY GYÖRGY „Az Árpád-kori Magyarország történeti földrajza” című monográfiájának névanyaga szolgál. Célom, hogy a helynevek elemzésekor a nyelvi jellemzők mellett azokra a nyelven kívüli tényezőkre is reflektáljak, amelyek valamilyen módon nyomot hagytak a helynévrendszeren.
A névállomány nyelvi elemzését HOFFMANN ISTVÁN helynévelemzési modellje alapján végzem el, s a neveket leíró és történeti szempontból is értékelem. A leíró szempontú vizsgálat során a nevek elemzése két szinten valósítható meg: funkcionális-szemantikai és lexikális-morfológiai szinten. A funkcionális-szemantikai elemzés célja az, hogy a helynevekben meghúzódó névadási motivációt felderítse. Ennek segítségével arról is képet kaphatunk, hogy az adott korban élt ember a környezetéből milyen dolgoknak tulajdonított kiemelkedő szerepet, vagy milyen jellemzőik alapján alkotta meg és használta a számára fontos helyek elnevezését. A lexikális-morfológiai elemzés segítségével pedig az deríthető fel, hogy az adott elnevezést milyen módon, milyen nyelvi elemrendszert és nyelvi eszközöket felhasználva hozza létre a névadó közösség. A két szint eredményeinek összevetésével feltárhatóak a vizsgált korpusz belső összefüggései, meghatározó mintázatai. A szerkezeti vizsgálat két szintje mellett a keletkezés- és változástörténeti vizsgálat arra szolgál, hogy a helyneveket történeti szempontból értékeljük. Ebben a vizsgálatban nem csupán az egyes konkrét településnevek keletkezése, illetve változása kerül középpontba, hanem egyidejűleg a névrendszer mozgása is. Az tudniillik, hogy mely korszakokban milyen típusú nevek alakultak, milyen névadási sajátosságokkal, illetve milyen változástípusok jellemzik a névrendszer egészének átstrukturálódását.
A névanyag rendszertani jellemzőinek feltárása során az összehasonlító vizsgálat lehetőségeit is igyekszem kiaknázni: részben a három vármegye névadási sajátosságaiban megmutatkozó eltérésekre hívom fel a figyelmet, részben pedig szélesebb összefüggésben, azaz a Kárpát-medencei helynévrendszer kontextusában is érvényesítem ezt a szempontot.



